ก.พ.เร่งรัดการบรรจุข้าราชการในปีนี้ให้เร็วขึ้น เปิดสอบภาค ก ในเดือนมิถุนายน รับสมัคร 3 - 24 กุมภาพันธ์นี้
นายปิยวัฒน์ ศิวรักษ์ รองเลขาธิการสำนักงานข้าราชการพลเรือน หรือ ก.พ. เปิดเผยว่า จากการที่คณะรัฐมนตรีมีมีมติให้ดำเนินการบรรจุข้าราชการในปีนี้ เพื่อความต่อเนื่องของระบบราชการและลดผลกระทบสถานการณ์โควิดเมื่อวันที่ 22 มกราคมแล้วนั้น สำนักงาน ก.พ.จึงเร่งรัดการดำเนินการจัดสอบภาค ก ในเดือนมิถุนายนซึ่งเป็นการปรับกระบวนการสอบให้เร็วขึ้นจากปกติจะสอบในเดือนสิงหาคมและเปิดโอกาสให้ผู้สนใจสมัครสอบมากขึ้นจากเดิมกำหนด 6 แสนที่นั่งเป็น 8 แสนที่นั่ง อีกทั้งยังเปิดช่องทางพิเศษให้ส่วนราชการสามารถจัดสอบเฉพาะทางคือ การสอบภาค ข และ ค ได้ก่อน รวมถึงให้ส่วนราชการสามารถจ้างงานในรูปแบบพนักงานราชการ จัดจ้างตามสัญญาอีกหนึ่งช่องทาง สำหรับการสอบภาค ก ปีนี้ จะเริ่มเปิดรับสมัครในวันที่ 3 - 24 กุมภาพันธ์ 2564 ประกาศผลในเดือนสิงหาคม 2564 คาดว่าจะช่วยบรรเทาการว่างงานได้ประมาณ 2 หมื่นอัตรา โดยผู้สนใจสามารถลงทะเบียนสมัครเข้าสอบได้ทางเว็ปไซต์ Job2.ocsc.co.th/ และเลือกศูนย์สอบ จากนั้นจะติดตามการประกาศรายชื่อผู้มีสิทธิสอบ หากจำนวนผู้สมัครมากกว่าที่กำหนดไว้ อาจจะพิจารณาจัดสอบเพิ่มเติมได้อีกในภายหลัง   สำหรับผู้ที่สนใจสามารถเตรียมความรู้ความสามารถที่จะเข้าสอบ ทั้งการศึกษาความรู้ความสามารถทั้งด้านการคิด วิเคราะห์ ภาษาอังกฤษและความรู้เกี่ยวกับการเป็นข้าราชการที่ดี โดยเฉพาะการศึกษากฎหมายที่เกี่ยวข้องกับการปฏิบัติราชการ เช่น ระเบียบการบริหารราชการแผ่นดินและสามารถศึกษาตัวอย่างข้อสอบได้จากเว็บไซต์ของสำนักงาน ก.พ.